Drugačija Frida Kahlo prvi put pred očima javnosti, 20/5/02. - 2002-05-20
Prvi njujorški muzej Latino-američke umjetnosti sada je domaćin svjetskoj turneji izložbe pod naslovom Meksička umjetnost 20-tog vijek
Na izložbi se prikazuju rijetka dijela proslavljenih meksičkih umjetnika i supružnika Fride Kahlo i Diega Rivere. Kako iz New Yorka izvještava novinarka Glasa Amerike Mona Ghuneim, muzej Harlem ovom značajnom izložbom potvrđuje svoju opredjeljenost da promoviše bogatstvo latino-američke i karipske umjetnosti i kulture. Živopisan auto-portret Fride Kahlo koja sjedi na ivici kreveta u jednoj od njenih dobro poznatih dugih seljačkih haljina sa psom pored sebe jedan je od njenih najpoznatijih radova. Ovo djelo jedna je od atrakcija izložbe pod nazivom ”Frida Kahlo, Diego Rivera i meksička umjetnost dvadesetog vijeka”. Izložba je već gostovala u Australiji, Istočnoj Evropi i Latinskoj Americi, pružajući svijetu letimičan uvid u modernu meksičku umjetnost. Direktorica muzeja El Barrio, Susan Torruella Leval kaže da je oduševljena mogućnošću izlaganja u muzeju Harlem. Umjetničke radove su prikupili pokojni Jacques i Natasha Gelman, evropljani koji su se četrdesetih godina preselili u Meksiko i lično poznavali većinu umjetnika a posebno Fridu Kahlo i Diega Riveru. Upravnik muzeja Robert Littman priča priču o Fridi Kahlo koja pokušava da za gotov novac proda svoj nakit Natashi Gelman. Umjesto toga gospođa Gelman od umjetnice traži portret. Gospodin Littman kaže da 10 radova Fride Kahlo posjetiocima izložbe nude izuzetno intiman pogled u život i rad ovih umjetnika: Samo Gelmanovi, primjetićete, imaju slike ovih supružnika - umjetnika, gdje se direktno suočavate sa Fridom i Diegom. To nisu uznemirujuće, mučne, psihološki intenzivne slike kao što su ostale iz kolekcije Fride Kahlo ,jer ovo je Frida koju su oni poznavali. To je bila njihova prijateljica, to je bio neko sa kim su išli u operu, neko sa kim su održavali zabave, govori gospodin Littman. Mada su umjetnici zastupljeni na izložbi iz Meksika iz vremena kada su Gelmanovi tamo živjeli, gospodin Littman smatra da radovi ne trebaju biti definisani kao meksički. Umjesto toga, kaže on, treba ih posmatrati kao izvanrednu kolekciju široke palete umjetnika. U prošloj deceniji Frida Kahlo je postala ikonom u međunarodnom svijetu umjetnosti. Napisane su brojne knjige o njenom životu a planirano je da do kraja ove godine njen život bude prikazan i na filmskom platnu. Izložba također nudi više od 100 radova vodećih meksičkih umjetnika uključujući tu David-a Alfaro-a Siqueiros-a i Jose Orozco-a.